
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 11.09.2012               

PL-x  287                  


AVIZ

asupra proiectului de Lege pentru aprobarea Ordonanţei de urgenţă a Guvernului nr.33/2012 privind unele măsuri pentru asigurarea furnizării serviciului public de televiziune
În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă,  cu proiectul de Lege pentru aprobarea Ordonanţei de urgenţă a Guvernului nr.33/2012 privind unele măsuri pentru asigurarea furnizării serviciului public de televiziune,  trimis cu adresa   nr. PLx 287 din  3 septembrie 2012 şi înregistrat cu nr. 31/622 din 4 septembrie 2012.
Conform dispoziţiilor art.75 alin.(1) din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este prima Cameră sesizată.

Potrivit prevederilor art.61 din Regulamentul Camerei Deputaţilor, republicat, Comisia a dezbătut  iniţiativa legislativă  în şedinţa din  11 septembrie 2012.

Propunerea legislativă are ca obiect de reglementare, adoptarea unor  măsuri pentru asigurarea furnizării serviciului public de televiziune. În acest sens, se instituie obligaţia consiliului de administraţie al Societăţii Române de Televiziune de a aproba un program de redresare economică în termen de  45 de zile de la data intrării în vigoare a prezentei ordonanţe. Programul de redresare economică va cuprinde măsuri pentru structura organizatorică a societăţii, precum şi restructurările economice şi de personal necesare pentru funcţionarea eficientă a acesteia, în vederea plăţii în termen de  6 luni a datoriilor fiscale şi a reeşalonării prin negociere a celorlalte datorii. La expirarea acestui termen, consiliul de administraţie al Societăţii Române de Televiziune are obligaţia de a prezenta un raport Parlamentului cu privire la rezultatele programului de redresare.  
Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr.503 din 27 iunie 2012.

În urma dezbaterilor, cu unanimitate de voturi, s-a hotărât avizarea  favorabilă a proiectului de lege. 

În raport de obiectul şi conţinutul său,  proiectul de lege face parte din categoria legilor organice. 

                      PREŞEDINTE,                                            SECRETAR,

                        Daniel BUDA                                  Gabriel ANDRONACHE

Consilier
Florica Manole

